b'\n_START_ARTICLE_\nJuri Orlov\n_START_PARAGRAPH_\nJuri Fjodorovit\xc5\xa1 Orlov (s. 13. elokuuta 1924) on ven\xc3\xa4l\xc3\xa4inen ydinfyysikko ja ihmisoikeusaktivisti sek\xc3\xa4 entinen neuvostoliittolainen toisinajattelija. H\xc3\xa4n perusti Moskovan Helsinki-ryhm\xc3\xa4n vuonna 1976 valvomaan Helsingin p\xc3\xa4\xc3\xa4t\xc3\xb6sasiakirjan ihmisoikeuksia koskevien kohtien eli kolmannen korin toteutumista Neuvostoliitossa. H\xc3\xa4net tuomittiin seitsem\xc3\xa4ksi vuodeksi pakkoty\xc3\xb6leirille ja viideksi vuodeksi Neuvostoliiton sis\xc3\xa4iseen maanpakoon toimintansa vuoksi. Vankeudessa Orlovin terveys heikkeni ja h\xc3\xa4nelle sanottiin, ettei h\xc3\xa4n tule el\xc3\xa4m\xc3\xa4\xc3\xa4n vankeusaikansa loppuun asti._NEWLINE_Orlov vapautettiin sis\xc3\xa4isest\xc3\xa4 maanpaosta Siperiasta vuonna 1986 Yhdysvaltojen kanssa neuvotellun sopimuksen mukaisesti. H\xc3\xa4n on ty\xc3\xb6skennellyt Cornellin yliopistossa vuodesta 1987 muun muassa hiukkaskiihdyttimien suunnitteluun ja kvanttimekaniikkaan liittyvien kysymysten parissa. Vuonna 1990 Mihail Gorbat\xc5\xa1ov palautti Orloville Neuvostoliiton kansalaisuuden, jonka t\xc3\xa4m\xc3\xa4 oli menett\xc3\xa4nyt nelj\xc3\xa4 vuotta aiemmin maasta poistumisen yhteydess\xc3\xa4. Orlov sai Yhdysvaltojen kansalaisuuden vuonna 1993._NEWLINE_American Physical Society my\xc3\xb6nsi Orloville ensimm\xc3\xa4isen Andrei Saharov -palkinnon vuonna 2005. Orlov oli mukana perustamassa Neuvostoliiton ensimm\xc3\xa4ist\xc3\xa4 Amnesty Internationalin osastoa vuonna 1973, ja h\xc3\xa4n puolusti Andrei Saharovia, jota syytettiin tuolloin ep\xc3\xa4is\xc3\xa4nmaallisesta toiminnasta._NEWLINE_Toisen maailmansodan aikana Orlov ty\xc3\xb6skenteli tehtaassa, jossa valmistettiin T-34 -panssarivaunuja. Sodan loppupuolella h\xc3\xa4n palveli tykist\xc3\xb6upseerina.'